## Educació i sindicats crearan una mesa tècnica per a abordar solucions per a cobrir places de difícil cobertura de Secundària i FP

*** Es tracta d’un problema recurrent any rere any en especialitats com ara Informàtica o Serveis a la comunitat
* Des d’Educació se subratlla la importància de buscar una solució “que implique mesures viables i idònies que milloren els percentatges de cobertura, poder flexibilitzar els requisits d’accés o bé a través d’incentius, perquè els alumnes puguen rebre les classes amb normalitat”
* Per part d’Educació s’ha assenyalat que en el grup de treball hi haurà representants de la Direcció General d’Ordenació, la Direcció General de Formació Professional i la Direcció General d’Universitats**

La Conselleria d’Educació, Universitats i Ocupació ha acordat hui amb els sindicats la creació d’una mesa tècnica per a abordar solucions per a cobrir places de difícil cobertura de Secundària i de Formació Professional.

Així s’ha determinat en la mesa reunida en la Conselleria, a la qual han assistit la directora general de Personal Docent, Sonia Sancho; el subdirector, José Pascual Hernández, i l’inspector general de la Inspecció Educativa a la Comunitat, Vicente Marchante, a més de representants dels sindicats.

Durant la trobada s’ha abordat la dificultat per a cobrir determinades places de Secundària i FP davant de la falta de professors, com és el cas d’Informàtica o Serveis a la comunitat. Des d’Educació s’ha acordat amb els sindicats abordar en una mesa tècnica “totes les vies possibles per a poder cobrir eixes places”.

Així, s’ha recordat que este és un problema recurrent any rere any i s’ha subratllat la importància de buscar una solució que implique mesures “viables i idònies per a millorar els percentatges de cobertura, per a poder flexibilitzar els requisits d’accés o bé a través d’incentius, perquè els alumnes puguen rebre les classes amb normalitat”.

Per part d’Educació s’ha assenyalat que en el grup de treball hi haurà representants de la Direcció General d’Ordenació, la Direcció General de Formació Professional i la Direcció General d’Universitats.

Fecha: 03/10/2023